Jy blaai in die argief vir afrikaanse rolprente.
TOE SKUD JAMIE SOOS HY LAG
Junie 5, 2021 in Uncategorized
Merkers:afrikaanse rolprente, boet troskie, hennie van deventer, jamie uys, melkbos
Elkeen uit die Jamie Uys-era het 'n gunstelingtoneeltjie uit 'n Jamie-rolprent wat hom die lekkerste laat lag het. Vir party is dit iets uit sy eerste, Daar doer in die Bosveld; vir party uit sy laaste en grootste sukses, ook internasionaal, The gods must be crazy.
Wat het die veteraan-rolprentmaker – wat einde Mei 100 jaar oud sou geword het – se eie lagspiere die meeste geprikkel? Die vraag het ek hom in 'n onderhoud vir my "Onder vier oë"-rubriek in Beeld gestel. Dit het hom geen oomblik laat twyfel nie.
Dit was in Funny people: die toneel van 'n man se gespartel om 'n klomp glibberige ballonne te verpak. Die papier was te klein en die tou te kort. Maar onderkry was min. Met toewyding en konsentrasie het hy deurgedruk totdat die spulletjie netjies toegewikkel was.
Net toe verskyn Jamie se skoonseun met 'n stempel. So ver soos hy stempel, hoor jy net ballonne bars. Die pakker het hierdie onverwagte verwikkeling onbegrypend betrag. Maar toe 'n balhorige ballon uit die pakkie peul, was hy rats by om dit op te raap en terug te dwing – net om ook aan flarde gestempel te word.
In sy versteekte kas het Jamie so gelag dat die kamera geruk het. Die pakker het nooit 'n woord gesê nie, maar net die manier waarop sy oë dan op, dan af geflits het, het sy eie storie vertel.Jamie, 'n oud-onderwyser, was drie jaar lank boer.
In 1950 kry hy die bevlieging om 'n rolprent te maak: Daar doer in die Bosveld. Hy het gedink dit sal sommer kinderspeletjies wees – binne twee weke is alles kant en klaar. Maar toe duur dit twee jaar. Hy het alles wat hy besit, daarin gestort. "Toe moes ek maar aangaan."The gods must be crazy het die miljoene laat inrol. Beautiful people het ook sy merk gemaak. Maar, snaaks genoeg, het Funny people wat eintlik net gemaak was vir die plaaslike mark, in sommige lande nog beter as Beautiful people geloop. Jamie was verras. Hy het nie gedink dit sal in die buiteland slaag nie omdat buitelanders candid camera al lank op televisie het.
Sy lekkerste rol was in Lord Oom Piet. Miskien was dit veral omdat hy 'n baard gedra het; so het hy 'n lang grimeringsproses elke oggend vrygespring. 'n Ander lekker rol was dié van die Rus in All the way to Paris, die internasionale variasie van die gewilde Hans en die Rooinek.'n Suid-Afrikaanse Rus, George Korelin, moes hand bysit om Jamie die regte aksent te leer. Dit was darem nie te moeilik nie. "'n Boer se aksent en 'n Rus se aksent wanneer hulle Engels praat, verskil nie so baie nie."
Sou hy 'n Suid-Afrikaanse prent van iemand anders graag gemaak het? Ja, Emil Nofal se Wild season met Gert van den Bergh. Dit was 'n lekker prent, die hele stemming, die hele aanslag.
Sy swakste prent was Geld Soos Bossies, volgens Jamie. Hy het pas sy eie maatskappy gestig en geld was skaars. Daarom was dit so 'n "haastige prentjie". Die eerste twintig minute was baie bevredigend, maar daarna "kon jy sien dit is afgerammel".